KIRJALLINEN KYSYMYS E-0842/00

esittäjä(t): Chris Davies (ELDR) komissiolle

(21. maaliskuuta 2000)

Aihe: Öljytankkeri Erikan aiheuttamat tuhot ja vastuu ympäristöstä

Pyysin komission jäsentä Fischleriä vastaamaan kahteen kysymykseen 2. maaliskuuta 2000 pidetyissä parlamentin keskusteluissa, joissa käsiteltiin öljytankkeri Erikaa koskevaa suullista kysymystä. Nämä kysymykset olivat:

1. Miten todennäköistä komission jäsenen mielestä on, että aluksen ja sen rahdin omistajilta saadaan vahingonkorvausta parlamentin aiemmin esittämän vaatimuksen mukaisesti?

2. Sisällytetäänkö tällaiset merionnettomuudet komission ehdotuksiin ympäristövastuuta koskevaksi direktiiviksi, mikä varmistaisi tulevaisuudessa saastuttaja maksaa -periaatteen täysimääräisen soveltamisen?

Komission jäsen Fischler ei vastannut kumpaankaan näistä kysymyksistä.

Voiko komissio vastata niihin nyt?

Margot Wallströmin komission puolesta antama vastaus

(11. toukokuuta 2000)

1. Erika-aluksen onnettomuuden uhreille suoritettaviin korvauksiin sovelletaan kahta kansainvälistä yleissopimusta. Nämä ovat öljyn aiheuttamasta pilaantumisvahingosta johtuvasta siviilioikeudellisesta vastuusta vuonna 1969 tehty kansainvälinen yleissopimus, sellaisena kuin se on muutettuna vuoden 1992 pöytäkirjalla, sekä öljyn aiheuttamien pilaantumisvahinkojen kansainvälisen korvausrahaston perustamista koskeva vuoden 1971 kansainvälinen yleissopimus, sellaisena kuin se on muutettuna vuoden 1992

pöytäkirjalla. Näillä yleissopimuksilla varmistetaan, että onnettomuuksien uhrien ei korvauksia saadakseen tarvitse todistaa aluksen omistajan tehneen virhettä tai syyllistyneen laiminlyöntiin ja että korvausten saaminen ei riipu omistajan vakavaraisuudesta (koska säiliöalusten omistajille on määrätty pakollinen vakuutus). Korvauksia on siis saatavilla, mutta niille on asetettu tietyt enimmäismäärät. Aluksen omistajan osalta enimmäiskorvausraja on tässä tapauksessa noin 13 miljoonaa euroa Erikan suhteellisen pienestä koosta johtuen. Öljyä vastaanottavien yritysten yhteisesti rahoittamasta rahastosta myönnetään lisäkorvauksia yhteensä enintään 185 miljoonaa euroa. Jos korvausvaatimukset ylittävät tämän määrän, kaikkia korvauksia alennetaan samassa suhteessa. Vielä ei ole tiedossa, joudutaanko näin tekemään Erikan tapauksessa. Erika-onnettomuuden uhrien mahdollisuuksia saada täydet korvaukset lisää huomattavasti Total-Finan ja Ranskan hallituksen sitoumus, jonka mukaan ne pidättäytyvät vaatimasta kulujaan kunnes kaikki muut hakijat ovat saaneet korvauksensa.

2. Ympäristövahinkovastuuta koskevan valkoisen kirjan(1) 4.8 kohdassa viitataan kansainvälisiin vahinkovastuujärjestelmiin. Siinä todetaan yleisesti, että yhteisön vahinkovastuujärjestelmän ja kansainvälisten vahinkovastuuta koskevien yleissopimusten välistä suhdetta olisi selvennettävä. Öljyn aiheuttaman pilaantumisen osalta siinä viitataan komission 21. maaliskuuta 2000 antamaan tiedonantoon öljykuljetusten meriturvallisuudesta(2). Tässä tiedonannossa tarkastellaan eräitä mahdollisia toimenpiteitä öljyn aiheuttamaa pilaantumista koskevan nykyisen vahinkovastuu- ja korvausjärjestelmän parantamiseksi. Tämän vuoden kuluessa annetaan uusi tiedonanto, jossa esitetään täsmällisempiä ehdotuksia asiasta.

(1) KOM(2000) 66 lopullinen.

(2) KOM(2000) 142 lopullinen.